EA ร่วงเกือบ 8% นิวโลว์ในรอบกว่า 1 ปี สวนโบรกฯแนะซื้อ วางเป้า 40 บ. ชี้รับผลดีนโยบาย B20
EA ร่วงเกือบ 8% นิวโลว์ในรอบกว่า 1 ปี สวนโบรกฯแนะซื้อ วางเป้า 40 บ. ชี้รับผลดีนโยบาย B20 โดย ณ เวลา 15.36 น. ราคาอยู่ที่ระดับ 29.25 บาท ลดลง 2.50 บาท หรือ 7.87% สูงสุดที่ระดับ 31.75 บาท ต่ำสุดที่ระดับ 28.75 บาท มูลค่าการซื้อขาย 1.01 พันล้านบาท
5 ก.ค. 2561

ผู้สื่อข่าวรายงานว่า หุ้นบริษัท พลังงานบริสุทธิ์ จำกัด (มหาชน) หรือ EA ณ เวลา 15.36 น. ราคาอยู่ที่ระดับ 29.25 บาท ลดลง 2.50 บาท หรือ 7.87% สูงสุดที่ระดับ 31.75 บาท ต่ำสุดที่ระดับ 28.75 บาท มูลค่าการซื้อขาย 1.01 พันล้านบาท

ทั้งนี้ ราคาหุ้นปรับตัวลดลงทำจุดต่ำสุดในรอบ 1 ปี 1 เดือน นับตั้งแต่ราคาหุ้นอยู่ที่ระดับ 29 บาท เมื่อวันที่ 24 พ.ค.60 
ด้าน บล.เอเซีย พลัส แนะนำ “ซื้อ” EA ราคาเป้าหมาย 40 บาท/หุ้น โดยคณะกรรมการนโยบายพลังงาน (กบง.) มีมติให้ใช้น้ำมันดีเซลเกรดพิเศษชนิด B20 ซึ่งมีส่วนผสมของไบโอดีเซลมากกว่า B7 ที่ใช้ในปัจจุบัน โดยจะใช้เริ่มครั้งแรกในวันที่ 2 ก.ค. 2561
ทั้งนี้ ประเด็นดังกล่าวถือเป็นประเด็นบวกสำหรับผู้ผลิตไบโอดีเซลในประเทศไทย โดยบริษัทจดทะเบียนใน ตลท. ที่ได้อานิสงส์จากประเด็นดังกล่าวได้แก่ BCP, EA และ GGC โดยปัจจุบัน BCP และ EA มีกำลังการผลิตไบโอดีเซลอยู่ที่ 8.1 แสนลิตร/วัน และ 2.89 ล้านลิตร/ปี ขณะที่ GGC มีกำลังการผลิตเมทิลเอสเทอร์เพื่อใช้ผสมกับน้ำมันดีเซลอยู่ที่ 3 แสนตัน/ปี
นอกจากนี้ กบง. ยังยืนยันว่าน้ำมัน B20 จะมีราคาขายที่ถูกกว่าราคาน้ำมันดีเซลปกติราว 3 บาท/ลิตร จากการใช้เงินภาษีสรรพสามิตและกองทุนน้ำมันเชื้อเพลิงเป็นเครื่องมือ ในวันที่ 19 มิ.ย. 2561 ที่ผ่านมาคณะรัฐมนตรีมีมติลดอัตราการจัดเก็บภาษีสรรพสามิต B20 ลง 70 สตางค์/ลิตร ส่งผลให้ราคาขายเหลือเพียง 5.15 บาท/ลิตร จากเดิม 5.85 บาท/ลิตร
โดยเบื้องต้นคาดว่าความต้องการใช้ B20 จะเฉลี่ยอยู่ที่ 1.5 ลิตร/เดือน จากผู้ประกอบการรถบรรทุกและรถโดยสารที่มีกว่า 8.8 แสนคัน ทั่วประเทศ โดยจะใช้เงินอุดหนุนราว 4.8 ล้านบาท/เดือน จากเงินกองทุนน้ำมันเชื้อเพลิง 3 พันล้านบาท ในช่วงแรก ทั้งนี้ประเมินว่าจะช่วยดูดซับน้ำมันปาล์มในตลาดได้เพิ่มราว 3-4 แสนตัน/ปี
สำหรับในส่วนของมูลค่าพื้นฐาน ฝ่ายวิจัยยังคงแนะนำซื้อ EA โดยประเมินมูลค่าพื้นฐานปี 2561 ที่ราคา 40.0 บาท/หุ้น